የሱዳኑንን መፈንቅለ መንግስት የመሩት የመከላከያ ሚኒስትር አዋድ ኢብን ስልጣናቸውን ለቀቁ
በሱዳን መፈንቅለ መንግስት ከትናንት በስቲያ ስልጣን የያዙት መከላከያ ሚንስትሩ አዋድ ኢቢን አውፍ በአንድ ቀናቸው ስልጣናቸውን ለቀቁ፡፡መከላከያ ሚንስትሩ የአንድ ቀን ስልጣናቸውን ለሌፍተናንት ጀነራል አብድል ፋታህ አብድራሀማን ማስተላለፋቸውንም በአገሪቱ ቴሌቪዥን አስታውቋል፡፡በሱዳን ጎዳናዎች ላይ ለተቃውሞ ሰልፍ የወጡ ሱዳናውያን መፈንቅለ መንግስቱን ያካሄዱት የጦር መሪዎችም ቢሆኑ የፕሬዝዳንቱ የቅርብ ሰዎች ናቸው በሚል ተቃውሞአቸውን ቀጥለዋል፡፡በሱዳን በተቀሰቀሰው ከፍተኛ ህዝባዊ ተቃውሞ አገሪቱን ለ30 አመታት የመሩት ፕሬዝዳንት ኦማር አልበሽር ከስልጣን ወርደው እስር ቤት መግባታቸው ይታወሳል፡፡የመከላከያ ሚኒስትሩ አዋድ ኢብን ኦውፍ በሀገሪቱ የቴሌቪዥን ጣቢያ በሰጡት መግለጫ የሀገሪቱ ጦር ሀገሪቱን ለቀጣይ 2 ዓመታት የሽግግር ወቅት ይመራል ብለው ነበር፡፡የሱዳኑ ፕሬዝዳንት ኦማር አልበሽር ጨምሮ የቀድሞ ምክትል ፕሬዝዳንት፣ የመከላከያ ሚንስትርና ሌሎች ከፍተኛ ኃላፊዎችም እንዲታሰሩ መወሰኑንም አስታውቋል፡፡የአገሪቱን ህገ መንግስት መሰረዙን፣ ነፃና ፍትሃዊ ምርጫ እንዲካሄድ መወሰኑን፣ ለ3 ወራት የአስቸኳይ ጊዜ መታወጁንና የአገሪቱ መከላከያ ኃይል ለ2 ዓመታት የሽግግር ጊዜ እንዲመራ መወሰኑን ነው መከላከያው በሰጠው መግለጫ ያስታወቀው፡፡በሱዳን የተካሄደው የመንግስት ለውጥ የሀገሪቱን መሪ ከስልጣን ቢያስወግድም ከወታደራዊ ይልቅ ህዝባዊ መንግስት ይመስረት በሚል ህዝባዊ ተቃውሞው እንደቀጠለ ነው፡፡ህዝባዊ ተቃውሞው የቀጠለው በአሁኑ ሰዓት አገሪቱን እየመራ ያለው ወታደራዊ መንግስት ያወጣውን ሰዓት እላፊ ወደ ጎን በመተው እንደሆነ ተነግሯል፡፡ሰልፈኞቹ ካርቱም በሚገኘው የአገሪቱ ጦር ሰራዊት ዋና መስሪያ ቤት አቅራቢያ ቀኑን ሙሉ በመቀመጥ ድምፃቸውን እንዲያሰሙ የተቃውሞው አስተባባሪዎች ጥሪያቸውን አቅርበዋል፡፡በሱዳን የተካሄደውን ወታደራዊ መፈንቅለ መንግስት ተከትሎም የአፍሪካ ህብረትና የተባበሩት መንግስታት ድርጅት በአገሪቱ ሁሉም አካላት ከግጭት እራሳቸውን እንዲያቅቡና መረጋጋት እንዲፈጥሩ ጥሪያቸውን አቅርበዋል፡፡(ምንጭ፡-ቢቢሲ)